
Татарстан Республикасы Законына үзгәрешләр кертү хакында»
Татарстан Республикасы закон проектына
АҢЛАТМА

«Татарстан Республикасында җирле үзидарә турында» Татарстан Республикасы Законына үзгәрешләр кертү хакында» Татарстан Республикасы законы проектын эшләү «Гавами хакимиятнең бердәм системасында җирле үзидарәне оештыруның гомуми принциплары турында» 2025 елның 20 мартындагы 33-ФЗ номерлы Федераль законның (алга таба – Гавами хакимиятнең бердәм системасында җирле үзидарәне оештыруның гомуми принциплары турында Федераль закон) үз көченә керүенә (2025 елның 19 июненнән һәм тулы күләмдә 2028 елның 1 гыйнварыннан) бәйле.
Гавами хакимиятнең бердәм системасында җирле үзидарәне оештыруның гомуми принциплары турындагы Федераль закон 2027 елның 1 гыйнварына кадәр региональ һәм муниципаль норматив хокукый актларны аңа туры китерүне күздә тота.
«Татарстан Республикасында җирле үзидарә турында» 2004 елның
28 июлендәге 45-ТРЗ номерлы Татарстан Республикасы Законының (алга таба – Татарстан Республикасы Законы) гомуми нигезләмәләргә кагылышлы 1 бүлегендә аерым алганда «җирле үзидарә» төшенчәсенә, муниципаль хокукый актлар системасын ачучы нормаларга, муниципаль берәмлекләр уставларын кабул итү һәм муниципаль норматив хокукый актларның үз көченә керү тәртибенә төзәтмәләр кертелде (элеккеге кебек, тулаем халыкка чыгарылмыйча, рәсми басылып чыкканнан соң үз көчләренә керәләр).
Бүлеккә «Җирле үзидарәне хокукый җайга салу принциплары»н билгели торган 4¹ статья өстәлде. Күрсәтелгән статьяда җирле үзидарә органнарына гавами хакимиятнең бердәм системасы органнары белән дистанцион хезмәттәшлек тәртибен һәм вәкиллекле органнар утырышларында читтән торып катнашу форматын мөстәкыйль билгеләү хокукы бирелә. 
Моннан тыш, беренче һәм аннан соңгы бүлекләрдә:
эшкуарлык һәм инвестиция эшчәнлеген гамәлгә ашыру мәсьәләләренә кагылышлы муниципаль норматив хокукый актларга экспертиза үткәрү турындагы таләпләр төшереп калдырыла (аны гамәлгә ашыруны нигезсез кыенлаштыра торган нигезләмәләрне ачыклау максатларында); 
гражданнар җыены вәкаләтләреннән вәкиллекле орган булмаганда аның функцияләрен үтәү төшереп калдырыла;
редакцион төзәтмәләр кертелә, мәсәлән, «Россия Федерациясендә җирле үзидарә оештыруның гомуми принциплары турында» 2003 елның 6 октябрендәге 131-ФЗ номерлы Федераль законга сылтамаларны Гавами хакимиятнең бердәм системасында җирле үзидарәне оештыруның гомуми принциплары турында Федераль законга сылтамаларга алмаштыра торган,  «халыкның яшәешен турыдан-туры тәэмин итү мәсьәләләрен хәл итү вәкаләтләре» (элек - җирле әһәмияттәге мәсьәләләр) төшенчәсен ачыклый торган, һ.б.
 Республикада җирле үзидарәне территориаль оештыруны ачыклаучы бүлектә, муниципаль берәмлекләрнең төрләренә һәм чикләренә багышланган 12 һәм 13 статьяларның структурасы Гавами хакимиятнең бердәм системасында җирле үзидарәне оештыруның гомуми принциплары турында Федераль закон структурасына туры китерелде. 14 статьяда муниципаль берәмлекләрне үзгәртеп кору төрләре исемлегеннән шәһәр эчендәге бүленеше булган шәһәр округыннан шәһәр эчендәге районны аерып чыгару төшереп калдырылды.
Закон проекты тәкъдим итә торган редакциядә 3 бүлектә җирле үзидарә органнарының җирлек, муниципаль район һәм шәһәр округы халкының яшәешен турыдан-туры тәэмин итү мәсьәләләрен хәл итү вәкаләтләре билгеләнә. 
4 бүлекнең 20 статьясында халыкның җирле үзидарәне гамәлгә ашыру һәм халыкның җирле үзидарәне гамәлгә ашыруда катнашу рәвешләре исемлегеннән депутатны, сайланулы орган әгъзасын һәм җирле үзидарәнең сайланулы вазыйфаи затын чакыртып алу буенча тавыш бирү, муниципалитетлар чикләрендә тавыш бирү, хокук иҗат итү инициативасы һәм гражданнар конференциясе кебек механизмнар төшереп калдырылган. 
Моннан тыш, закон проекты территориаль иҗтимагый үзидарәләргә Татарстан Республикасы бюджеты һәм җирле бюджетлар хисабына финанс ярдәме күрсәтү мөмкинлеген күздә тота.
Җирле үзидарә органнары һәм җирле үзидарәнең вазыйфаи затлары эшчәнлеген регламентлаучы бишенче бүлеккә шулай ук кайбер үзгәрешләр кертү каралган. 
22 статьяда муниципаль берәмлекләрнең вәкиллекле органы составының минималь санын билгели торган норма каралган, шулай ук вәкиллекле органның махсус компетенциясенә керә торган мәсьәләләргә төзәтмәләр кертелгән.
24 һәм 25 статьяларда муниципаль берәмлекләр башлыкларын һәм башкарма комитетлар җитәкчеләрен Татарстан Республикасы Рәисе инициативасы белән вазыйфаларыннан азат итү тәртибе каралган. 
Шулай ук проект тарафыннан муниципаль берәмлекләр башлыклары вәкаләтләрен вакытлыча башкаручыларны билгеләүнең яңа кагыйдәләрен регламентлаштыра торган 24¹ статья кертелә. 
Икътисадый нигезләргә, халыкара һәм тышкы икътисадый элемтәләргә, гарантияләргә, җирле үзидарә органнарының һәм җирле үзидарәнең вазыйфаи затларының җаваплылыгына кагылышлы бүлекләргә, йомгаклау һәм күчеш нигезләмәләренә, шулай ук Законга кушымталарга редакцион төзәтмәләр кертү каралган.
